Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 45

c) Tájnyelv, tájszólás, dialektus 4 óra Rádiók és tv-csatornák műsorainak nyelve, bemondók nyelvhasználata (hangképzés, hangsúly, hanglejtés), újságok szerkesztési stílusa. Egyes tájegységek sajátos nyelvhasználata, külföldiek magyarnyelv-használata. Kiscsoportos munka tanári előkészítéssel: szavak, szólások, hasonlatok, metaforák, szimbólumok, szinesztéziák csoportosítása: csak a tanulók használják, csak a felnőttek használják, mindkét csoport használja. Kiválasztott rádió- és tv-műsorok bemondóinak nyelvhasználata: tanári prezentáció a helyes hangképzésről, hangsúlyról, hanglejtésről. Tipikus hibák bemutatása. A pedagógus által választott hanganyag meghallgatása után a tanulók kiscsoportban megállapítják az elkövetett hibákat és a helyes nyelvi elemeket. A tanulók kiscsoportban összehasonlítják napilapok és bulvárlapok szerkesztési stílusát (képek, főcímek). Ha a tanulók között van tájnyelvet beszélő, mutassa be és tanári segítséggel mondja el, miben különbözik az adott tájnyelv az irodalmi nyelvtől. A pedagógus filmek, hangfelvételek segítségével bemutatja a jelentősebb tájnyelveket. A tanulók kiscsoportban olvassák el néhány népdal szövegét, majd hallgassák meg autentikus előadásban azokat. Próbálják meg utánozni a kiejtést. Ezután először kiscsoportban, majd egyénileg megkísérlik egy adott rövid írott szöveg felolvasását az egyik tájszólásban. Nagycsoportos megbeszélés: Ki a „paraszt”? A tanulók gyűjtsenek videoanyagokat Magyarországon élő külföldiek nyelvhasználatáról. Mi a jellemző? Mi okoz számukra nehézséget?

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes